答周德夫見寄
作者：黄庭堅
朝代：宋

paragraphs: 自我官東南，久無西北書。
周郎縱橫才，欬唾落明珠。
寄聲相勞苦，敦厚不忘初。
窮山江莽蒼，胸次亦寬舒。
念君懷白璧，故作裋褐趨。
秋官方按劍，不與計吏俱。
驚嗟相見晚，天子識嚴徐。
想當蒐逸民，耕釣起海隅。
鶴翎需啄飲，龜尾且泥塗。
功名好采來，五白成一呼。
小人邱壑心，日月半謝除。
何時真得歸，猿鳥爲先驅。
投身嬰世故，葛蔓恐難圖。
相思欲寫寄，滴盡玉蟾蜍。